Onsdag den 16. november 2016

*Pressemeddelelse*   
  
Forenede Service er ikke involveret i retssag mod aktionær   
  
**Onsdag går en retssag i gang i Retten i Lyngby, hvor aktionær og medejer i Forenede koncernen Michael Krogh er sigtet for skattesvig. Forenede Service er ikke sigtet eller på anden måde involveret i skattesagen.**

Nordsjællands Politi har anlagt en skattesag mod medejer i Forenede koncernen Michael Krogh, som onsdag den 16. november går i gang i Retten i Lyngby og er berammet til to retsdage. Michael Krogh er personligt sigtet for grov skattesvig for cirka 11 millioner kroner.

Michael Krogh er bestyrelsesmedlem og mindretalsaktionær i Forenede A/S, der virker som holdingselskab for blandt andet Forenede Service A/S.

Sigtelsen er personligt rettet mod Michael Krogh og vedrører dermed ingen af koncernens selskaber eller medarbejdere, betoner Forenede A/S’s koncerndirektør Carsten Clement:  
  
”Michael Kroghs skattesag er et personligt anliggende mellem ham og Skat, og Forenede Service er ikke sigtet eller på anden måde indblandet i sagen,” siger Carsten Clement.

Michael Krogh har tidligere været ansat som regionschef i datterselskabet Forenede Service, men deltager ikke længere i den daglige drift eller ledelse af Forenede Service eller nogen af koncernens øvrige selskaber. Michael Kroghs fortsatte virke som bestyrelsesmedlem revurderes straks efter, at der er afsagt dom i sagen.

*Fakta:  
Sagen mod Michael Krogh kører som en straffesag i Retten i Lyngby den 16. og 17. november.   
  
Michael Krogh er bestyrelsesmedlem i Forenede A/S, og med en ejerandel på mindre 15 procent er han også mindretalsaktionær.*